**בס'ד**



**הדלקת נרות**

**ירושלים 19:05**

**ת''א: 19:16**

**צאת השבת ת''א**

**20:16**

**![parasha[1]]()**

**שולחן שבת לפרשת מטות**

**מאת הרב אילן אלסטר**

**רב בית המדרש הקהילתי כפר אברהם פתח תקוה**

 **רעיון מהפרשה**- **תרבות אנשים חטאים**:

המילה תרבות פירושה גידול והתפתחות . אך בפרשת השבוע היא מופיעה בהקשר שלילי,משה מגיב על בקשת בני גד ראובן להתיישב בעבר הירדן בצורה שלילית ואומר להם דברים קשים: "והנה קמתם תחת אבתיכם תרבות אנשים חטאים לספות עוד על חרון אף ה' אל ישראל"(במדבר פרק לב פס' יד')

יש לשאול: מהי ההשוואה בין בני גד וראובן לבין המרגלים ?

לכאורה המרגלים ובני גד ובני ראובן מייצגים דבר והיפוכו : המרגלים היו בני דור דעה שחששו לרדת ממדריגתם אם יכנסו לארץ ישראל , ורצו להשאר במדבר כאשר זוכים להיות ניזונים מלחם שמים , ומסיפוק כל צרכיהם ע'י הנהגה ניסית?

ואילו בני גד ובני ראובן היו בעלי תפיסה חומרנית שהקדימו מקניהם לצאנם כמו שנאמר :"גדרות צאן נבנה למקננו פה וערים לטפנו" והעדיפו להשאר בעבר הירדן ?

ויש לומר שהמשותף לשבטים אלו ולמרגלים הוא היחס שלהם לארץ ישראל ועל זה אמר להם משה: "תרבות אנשים חטאים".

נאמר בפרשה:"ומקנה רב היה לבני ראובן ולבני גד עצום מאד **ויראו את ארץ יעזר ואת ארץ גלעד והנה המקום מקום מקנה" (במדבר פרק לב , א) .** הם חפשו את התועלת החמרית של ארץ ישראל ועל כן כאשר ראו שעבר הירדן הוא מקום מקנה העדיפו להתיישב שם .

וכך אומר המדרש : וכן אתה מוצא בבני גד ובני ראובן שהיו עשירים והיה להם מקנה גדול וחבבו את ממונם וישבו להם חוץ מארץ ישראל לפיכך גלו תחלה מכל השבטים שנא' (דברי הימים א ה) "ויגלם לראובני ולגדי ולחצי שבט המנשה" ומי גרם להם ? על שהפרישו עצמם מן אחיהם בשביל קנינם מנין ממה שכתוב בתורה ומקנה רב היה לבני ראובן וגו'.( במדבר רבה (וילנא) פרשה כב).

וכן המרגלם נצטוו **לתור את הארץ** ולראות את פנימיות הארץ (כמו שנאמר בקהלת "נתתי את לבי לתור ולדרוש בחכמה" ) והם אמרו : "באנו אל הארץ אשר שלחתנו וגם זבת חלב ודבש הוא וזה פריה:אפס כי עז העם הישב בארץ והערים בצרות גדלת מאד וגם ילדי הענק ראינו שם".(במדבר פרק יג) הם התייחסו אל ארץ ישראל כ''ארץ אוכלת יושביה''.

עוד יש להוסיף (על פי מו''ר הרב יעקב אריאל שליט''א) בני גד ובני ראובן מייצגים תפיסה חלוצית "נחנו נעבור חלוצים " , הוא מוכנים "להתנדב לסיירת" אך המניע שלהם הוא כלכלי קיומי.חלוציות שבנויה על מניע כלכלי קיומי אין לה קיום . משה מתקן אותם "אם תחלצו לפני ה' למלחמה".ערך התנדבות שבנוי על מניע כלכלי קיומי לא יחזיק מעמד. וכך היה עם בני גד ובני ראובן שבניהם כבר לא התנדבו כאשר עם ישראל היה בצרה וכמו שמתואר בשירת דבורה : " בימי שמגר בן ענת בימי יעל חדלו ארחות והלכי נתיבות ילכו ארחות עקלקלות.חדלו פרזון בישראל חדלו עד שקמתי דבורה שקמתי אם בישראל"(שופטים ה') ושם מסופר על בני ראובן שלא עזרו לאחיהם במלחמה "למה ישבת בין המשפתים לשמע שרקות עדרים לפלגות ראובן גדולים חקרי לב".

עוד יש לומר: בני גד ובני ראובן היו מודעים לקרע שיכול היות בעם כתוצאה מההבדל בין תפיסתם את ארץ ישראל וישיבתם בעבר הירדן , וכך בימי יהושע הם מסבירים מדוע הם הקימו מזבח על הירדן "ואם לא מדאגה מדבר עשינו את זאת לאמר מחר יאמרו בניכם לבנינו לאמר מה לכם ולה' א-להי ישראל: וגבול נתן ה' ביננו וביניכם בני ראובן ובני גד את הירדן אין לכם חלק בה' והשביתו בניכם את בנינו לבלתי ירא את ה'. ונאמר נעשה נא לנו לבנות את המזבח לא לעולה ולא לזבח: כי עד הוא בינינו וביניכם ובין דרותינו אחרינו לעבד את עבדת ה' לפניו בעלותינו ובזבחינו ובשלמינו ולא יאמרו בניכם מחר לבנינו אין לכם חלק בה'(יהושע כ''ב).

בימים אלו של בין המצרים צריך להרבות אהבת ישראל ולזכור שלמרות שגם היום אנחנו נפגשים עם תפיסות המייצגות ''תרבות אנשים חטאים'' ביחס לארץ ישראל ותורת ישראל . ערך האחדות וערבות ההדדית שעליו היה משה רבנו חרד כאשר באו אליו בני גד ובני ראובן הוא מיסודות הקיום שלנו בארץ ישראל ובמדינת ישראל.

  **פינת ההלכה** : נשאלתי ע''י בני נוער לגבי שמיעת מוסיקה בימי בין המצרים : האם מותר לשמוע שירים בימי בין במצרים כי שמעתי שאסור לשמוע שירים רק מראש חדש אב עד ט' באב?

**תשובה:** הרב פיינשטיין הרב עובדיה ועוד פוסקים אסרו לשמוע מוסיקה בשלושת השבועות. הרב עובדיה יוסף הביא את שיטת הרמב''ם שאוסר לשמוע מוסיקה כל השנה בגלל האבילות על החורבן ומסקנתו שבשלושת השבועות בהם אנחנו מחוייבים לנהוג בהלכות אבילות על החורבן אין לשמוע מוסיקה.

יש פוסקים שרצו להקל בימי בין המצרים (=עד ראש חדש אב) ומי שרוצה להקל יש לו על מי לסמוך בתנאים מסויימים וארחיב קצת את דבריי:

א. מוסיקה של שירים ''עצובים'' איננה אסורה. בתקופת חז''ל היו משמיעים נגונים עצובים בזמן הלוויה. הרב שלמה דייכובסקי במאמר בספר תחומין כרך כ''א מיקל במוסיקה שאיננה מביאה לרקודים ומחולות, ולדוגמא מוסיקה קלסית או ''מוסיקת רקע'' - שירים שקטים שאדם שומע כאשר הוא עוסק במלאכתו נוהג או לומד.
הרב מציין שיש אנשים שמוסיקה בעבורם היא חיונית לנפש ולכן היא לא נאסרה
בימים אלו.

ב. כל ההיתרים הם עד ראש חדש אב , ומראש חדש אב אין להקל בשירים המלווים
בכלי נגינה אפילו מרדיו או דיסק, כי ''משנכנס אב ממעטין בשמחה".
יש מקום לשמוע בתשעת הימים מוסיקה ''ווקלית'' , שירי נשמה ללא כלי שיר
כמו השירים השקטים של ר' שלמה קרליבך. יש להמנע מלחפש היתרים בתשעת הימים
ורק שירים שקטים של התעלות המושרים בפה ללא כלי שיר יש להקל לשמוע אותם.

 סיפור לשולחן שבת : מעשה שהיה ''בימי בין המצרים''

קיץ תש"ד. השואה האיומה בעיצומה. עוד 'משלוח' של אלפי יהודים מהונגריה הגיע למחנה הריכוז אושוויץ. בין הבאים גם רבי יקותיאל-יהודה הלברשטרם, הרבי מקלויזנבורג. עם כל אחיו עבר את זוועות הימים ההם, ובניסי-ניסים שרד וניצל.

דמות מופת וסמל של עוז-רוח היה הרבי לכל הסובבים אותו. לרגע לא פסק מלעודד את רוחם וקרא להם לאזור את שארית כוחותיהם ולהאמין בישועת ה'. כמו-כן התאמץ בחירוף-נפש ממש לקיים כל תפילה, מצווה או הידור מצווה. בכל ימי שהייתו במחנות לא טעם ממאכלי הטרֵפה, ונזהר מלחלל את השבת.

יום אחד נלקחו כשלושים אלף מיהודי הונגריה לוורשה, לפינוי הריסות הגטו. בתוכם היה גם הרבי. בצריפים קטנים ישנו, בצפיפות, על דרגשי עץ תלת-קומתיים או על הקרקע. עם עלות השחר יצאו לעבודה מפרכת בין הריסות הבתים, עד הלילה.

תנאי המחנה היו מחפירים. מחלות פשטו במהירות והפילו חללים רבים. מתוך ארבעים ושניים איש בצריפו של הרבי לא נותרו בחיים כעבור שבועיים אלא הרבי ועוד יהודי.

על מקרה שאירע לו באותם ימים סיפר הרבי:

באותו צריף, על הקרקע, ליד הרבי, שכב איש בעל חזות מרשימה. ניכר היה עליו כי השתייך לחברה הגבוהה. פניו נראו מיוסרות, ורוב הזמן קמץ את שפתיו בשתיקה כואבת. אף לא היה ברור לגמרי אם הוא יהודי.

ערב אחד פנה אליו הרבי ושאל: "יהודי אתה?". "כן, אבל לא", ענה האיש ביובש. למשמע התשובה המוזרה הביט בו הרבי ושאל שוב: "האם יהודי אתה?". "ודאי. אילולי הייתי יהודי וכי הייתי נקלע לכאן?", השיב היהודי. "אם-כן מדוע אמרת שלא?", חקר הרבי. "התנצרתי!", הייתה התשובה.

רגע של מבוכה עמד באוויר. לאחר מכן הוסיף הרבי להתעניין: "מי אתה ומה היו מעשיך?".

האיש סיפר לרבי כי שימש נשיא הבנק הלאומי ('נאציונאל בנק') של הונגריה. זו הייתה המשרה הבכירה ביותר בתחום הכלכלי. מפני גודל חשיבותה אף הוטבעה דמות דיוקנו על שיטרות כסף הונגריים.

השניים הוסיפו לשכב על האדמה הקשה והשינה הייתה מהם והלאה. **רבי יקותיאל-יהודה הבחין כי האיש אינו מסיר את מבטו ממנו**, והוא פנה אליו שוב ושאל: "ומי אשתך?".

"אשתי נוצרייה", ענה. "האם היא ביקשה לבוא איתך לכאן?", שאל הרבי. האיש הגיב בתמיהה: "מדוע תבוא לכאן אם אינה יהודייה?!". הרבי הוסיף לשאול: "האם חייתם היטב יחד?". "ודאי", השיב היהודי, "בכל שלושים שנות נישואינו הענקתי לה מכל הטוב והיפה שבעולם".

"אם-כן", תמה הרבי, "כיצד אישה טובה ומסורה יכולה לעזוב את בעלה דווקא בשעות הקשות?! אם היו חייה מאושרים כל-כך עד עתה, מדוע אין היא הולכת עם בעלה באשר ילך?".

שיחתם הופסקה והם נרדמו לכמה משעות הלילה שעוד נותרו. בבוקר השכימו לעוד יום עבודה מפרך, ובערב נפגשו שוב בשכבם זה לצד זה על הקרקע.

שוב פתח הרבי: "ספר-נא לי על מה שפעלת לטובת הכלכלה ההונגרית". האיש החל לספר כי כאשר נתמנה לנהל את הבנק היה מצב הבנק חמור והמטבע ההונגרי ירד פלאים. רק בזכות עבודתו המאומצת החלה כלכלת הונגריה לשגשג. המטבע עלה והתייצב, וגם סחר החוץ התפתח מאוד.

"האם לא שמעת עליי?!", התפלא האיש. התנצל הרבי כי אין הוא מתמצא בתחום הכלכלי, אך הוסיף לשאול: "כיצד ייתכן שאיש כמוך, שתרם רבות כל-כך לעם ההונגרי, יגורש למחנה ריכוז בלי שהעם ההונגרי ימחה?".

האיש התקשה לעמוד על כוונת הרבי, והרבי המשיך: "אני הנני רב, עני ואביון, ולגויים אין סיבה לאהוב אותי. הם גם שונאים אותי על היותי יהודי. אולם אתה התנצרת, גמלת עמם טובות רבות כל-כך, ובכל-זאת זרקו אותך למחנות".

לאחר הפוגה קצרה עבר הרבי לשאול על ילדיו של האיש. בגאווה סיפר נשיא הבנק לשעבר כי שלושת בניו תופסים עמדות-מפתח, איש-איש בתחומו. האחד רופא, השני פרקליט, והשלישי איש-עסקים מצליח. "לא חסכתי מהם דבר", אמר. "שלחתי אותם לאוניברסיטאות הטובות ביותר".

"והיכן הם עכשיו?", שאל הרבי. "האם ניסה אחד מהם ללוות אותך כאשר גורשת בחרפה, או אולי ניסה מי מהם לבוא לכאן ולעמוד לפחות מאחורי הגדר, כדי לברר את שלום אביו?!".

האיש השפיל את עיניו. דברי הרבי כאבו לו מאוד. הרבי חש בכך ואמר: "אינני מתכוון חלילה להציק לך, אלא רצוני שנבין לאשורו את המצב שאנחנו שרויים בו".

שיחתם נמשכה גם הלילה עד שעה מאוחרת. בלילה השלישי שוב נפגשו. "יודע אתה, רבי", פנה הפעם האדון מבודפשט אל הרבי, "חשבתי היום רבות על שיחתנו אמש. נוכחתי כי אכן צדקת". היהודי הביע עכשיו חרטה גמורה ועמוקה על התנצרותו ועל נישואיו עם אישה נוצרייה, שלמעשה ניצלה אותו ואת מעמדו. הוא הביע באוזני הרבי את רצונו לשנות את אורח חייו, אם יינתן לו הדבר.

"תעיתי בדרכי בחיים", ייבב האיש בקול מר ודמעות חמות זולגות מעיניו. בלילה הרביעי כבר לא היה אותו בנקאי בין החיים, אבל לפחות מת מתוך הרהורי תשובה. (גליוני חב''ד ו"עלינו לשבח")